**3. srečanje: Kdo sem? Kristjan. Partner. Starš.**

**Priprava kateheta:**

Vsak od nas je poklican k temu, da v svojem življenju sprejme določene vloge, znotraj njih pa poskuša živeti po vrednotah, ki so zanj pomembne. Kristjan bi se moral še posebno zavedati dejstva, da v vsem kar je, je živa podoba Boga. S srečanjem želimo, da bi odrasel ozavestil, da je pomemben, kajti je posrednik Božje ljubezni (svojim otrokom, partnerju, bližnjim, prijateljem oz. vsem s katerimi se srečuje) ter premislil ali, ter kako živi svoje poslanstvo kot posrednik Božje ljubezni.

***Cilji:***

***Spoznavni:*** Odrasel ozavesti kakšne vloge sprejema v življenju, po katerih vrednotah živi svoje življenje ter ponotranji, da je Božja podoba.

***Doživljajski:*** Odrasel začuti kaj potrebuje, da bi v polnosti živel svoje poslanstvo ter kje bi lahko postal »še boljši«.

***Dejavnostni:*** Odrasel se trudi biti pozoren na svoj odnos do življenja ter le tega živeti v luči krščanske vere.

**Odlomek:**

1Jn 3,1–10

**Katekizem katoliške Cerkve:**

tč. 2559–2567, tč. 2626–2671, tč. 2705–2719

**Metoda dela:**

* osebno delo,
* pogovor,
* frontalna metoda.

**Pripomočki:**

* fotosimolika,
* listi z molitvijo za začetek in konec,
* večji list s shemo (priloga 1),
* Sveto pismo ter prekopiran odlomek iz SP.

**Ureditev prostora:**

Katehet pripravi prostor s stoli v krogu, po tleh razstavi čim več različnih fotografij, na katerih so posamezniki pri različnih aktivnostih (to so lahko fotografije iz koledarjev, revij, časopisov, pomembno je, da so čim bolj izraziti obrazi ter to, kar delajo).

**Predviden čas srečanja:** 60–70 min

**POTEK SREČANJA**

**Uvodna molitev**

*Vsaka cvetlica ima svojo barvo,*

*in jaz?*

*Katero barvo si izbral zame,*

*moj Bog?*

*Vsaka zvezda ima svoj prostor na nebu,*

*in jaz?*

*Kateri prostor si pripravil zame,*

*moj Bog?*

*Vsak kolešček ima svojo nalogo v stroju,*

*in jaz?*

*Katero nalogo si mi dodelil,*

*moj Bog?*

*Vsak člen je potreben v verigi,*

*in jaz?*

*Kje me potrebujejo,*

*moj Bog?*

*(A. Rotzetter)*

**Vstopno mesto**

Katehet pozdravi prisotne in jih povabi, da za začetek skupaj preberejo molitev, ki jo prejmejo na listih (lahko tudi preko Power Point predstavitve).

Povabi jih, da se vsak izmed njih sprehodi okoli fotografij, ki so razstavljene po tleh ter izbere eno, za katero čuti, da se najde v njej (torej ga ta fotografija nagovori). Ob tem jih povabi, da razmislijo s katero vlogo v njihovem življenju bi to fotografijo povezali in zakaj. Pusti jim nekaj trenutkov tišine.

Povabi, da prisotni podelijo svoje misli (nič ne komentirajo ali razpravljajo). Katehet ima pri sebi večji list, na katerem je oblikovana shema (glej prilogo 1), v katero vpisuje vloge, ki jih naštevajo prisotni, hkrati pa tudi sam našteva, saj je kot odrasel del skupine. Na koncu dodajo, ključno, da vsak živi tudi vlogo kristjana.

**Oznanilo**

Katehet vodi pogovor, hkrati pa spodbuja prisotne, da se aktivno vključujejo. Povabi nekoga od prisotnih, da prebere odlomek iz SP 1Jn 3,1–10 (vsak dobi kopijo odlomka, da si lahko kaj podčrta, zapiše).

Po začetni aktivnosti sklenejo pogovor, da je vsak izmed prisotnih najprej zagotovo kristjan, iz tega pa živi različne vloge v življenju (lahko se preberejo vloge, ki so zapisane na listu ter skupaj dodajo še kakšno).

* Odlomek človeka nagovarja naj živi *pravično*. *Pogovor o tem katere vrednote živijo v svojem življenju, katere so zanje pomembne.*
* *Kaj zanje pomeni biti živa podoba Boga in ostajati v Njem* (konkretno preko njihovih vlog)*?*
* *Kakšen odnos vzpostavljajo do sveta in ljudi?*
* Bog človeka nagovarja, da s svojim življenjem postaja posrednik Božje ljubezni. *Kako/na kakšen način to konkretizirati?*
* *Kako ozavestiti, kaj je dobro in kaj bi moral spremeniti v svojem odnosu, življenju?*

**Zaključek**

Katehet povzame glavne točke srečanja ter poudari pomen tega, da z vsem, kar človek je in kar počne, je resnična in živa podoba Boga. Spodbudi prisotne, da bi čim večkrat ozavestili, kaj je tisto, kar bi v svojem odnosu do drugih in življenja morda preoblikovali, da bi drugi iz tega, kar so, resnično prepoznavali ljubezen Boga. Za konec skupaj zmolijo molitev iz listov.

*Gospod, pomagaj nam, da se bomo zavedali, da je v naši ljubezni prisotna tvoja ljubezen, da bomo izgubili strah, da bi se naša ljubezen lahko izgubila.*

*Če se naša ljubezen hrani iz Tvoje ljubezni,*

*potem se ne oklepamo trdno drugega,*

*potem mu pustimo svobodo in hvaležno uživamo ljubezen,*

*ki priteka od Tebe k nam.*

*(Grün, 2010)*

**Vprašanja za katehetovo refleksijo**

1. Kakšna so bila moja pričakovanja pred srečanjem?

2. Kaj mi je uspelo?

3. Kje vidim pomanjkljivosti?

4. Na kaj moram biti pozoren ob pripravi naslednjega srečanja za to skupino?

5. Na kaj moram biti pozoren ob pripravi naslednjega srečanja z obravnavano vsebin?

**VIRI:**

Gerjol, Stanko. 2006. *Živeti, delati, ljubiti.* Celje:Mohorjeva družba.

Grün, Anselm. 2010. *Vse dobro za vajino ljubezen, Voščila ob poroki*. Maribor:Slomškova založba.

Rotzetter, Anton. 1985. *Bog, ki mi daje dihati.* Ljubljana: Slovenska kapucinska provinca.

Priloga 1

Pod puščice zapisujemo vloge, kvadratek pustimo prazen in na koncu vanj zapišejo besedo KRISTJAN.